**CENTAR ZA SOCIJALNU SKRB**

 **BELI MANASTIR**

Beli Manastir, Kralja Tomislava 37

Beli Manastir, 05.03.2019. god.

 **MINISTARSTVO ZA DEMOGRAFIJU,**

 **OBITELJ, MLADE I SOCIJALNU**

 **POLITIKU**

 **CENTAR ZA SOCIJALNU SKRB ZADAR**

 **SVI CENTRI ZA SOCIJALNU SKRB**

 **SINDIKAT ZAPOSLENIKA U**

 **DJELATNOSTI SOCIJALNE SKRBI**

 **HRVATSKE**

 **HRVATSKA KOMORA SOCIJALNIH**

 **RADNIKA**

 **HRVATSKA PSIHOLOŠKA KOMORA**

 **HRVATSKA UDRUGA SOCIJALNIH**

 **RADNIKA**

 **PRAVOBRANITELJICA ZA DJECU**

Poštovani,

Želimo na ovaj način izraziti naše mišljenje i stavove potaknuti trenutnom situacijom vezano za događanja u Zadru. Osjetljivost i zahtjevnost posla kojeg obavljamo, uz veliki angažman, uvažavanje potreba drugih i nastojanje da poštujemo dostojanstvo i dignitet naših korisnika, kolega i suradnika, teško je održiva u svjetlu gore spomenutih događanja i načina na koji su oni medijski eksponirani.

Prije svega izražavamo duboko žaljenje radi tragičnog događaja na Pagu.

Ogorčeni smo radi istupa u medijima koji unaprijed osuđuju Centar za socijalnu skrb kao jedinog i odgovornog krivca bez prethodno profesionalnog i objektivnog uvida u tijek događaja.

Kao djelatnici Centra za socijalnu skrb u svom svakodnevnom radu izloženi smo stalnim rizicima i pritiscima kako u radu na terenu tako i u uredu te neposrednom radu sa korisnicima. Nemamo status službene osobe, nedostaju nam adekvatni uvjeti rada, preopterećeni smo javnim ovlastima te višestrukom nepotrebnom administracijom, a nedostatak stručnih radnika je naša svakodnevica. Unatoč svemu svoj posao obavljamo savjesno i odgovorno.

Ne bježimo od svoje profesionalne odgovornosti, ali ukazujemo da svaki pojedinac ima vlastitu odgovornost nad svojim ponašanjem i postupcima. Centri za socijalnu skrb postupaju po prijavama građana, institucija i u skladu sa svojim javnim ovlastima koje su propisane zakonom ali ukazujemo da i na razini lokalne zajednice i pojedinca, građana postoji moralna obveza zaštititi ranjive skupine.

Smatramo da Centri za socijalnu skrb ne bi smjeli i trebali biti jedini nositelji odgovornosti, digniteta i zaštite korisnika, iako nas se tako predstavlja u javnosti.

Tražimo podršku i zaštitu dostojanstva struke te nas kao radnika i pojedinaca od tijela osnovanih podržavanju i promicanju socijalnog rada i zaštitu od javnog linča, neodgovornog i neprofesionalnog novinarstva.

Djelatnici Centra za socijalnu skrb Beli Manastir